ዩናይትድ ስቴትስ በሶሪያ እና ኢራቅ ውስጥ በሚገኙ ኢራንን ደጋፊ ታጣቂ ቡድኖች ላይ የወሰደቻቸው የአጸፋ ጥቃቶች ከሁለቱ አገራት ባለስልጣናት እና ሌሎች የደማስቆ እና ባግዳድ ወዳጅ ሀገራት ውግዘት ተከትሎታል ።
የሶሪያ የውጭ ጉዳይ ሚኒስትር ፋይሰል አል ሚቅዳድ ባስተላለፉት መግለጫ ላይ ፣ የዩናይትድ ስቴትስ ጥቃት የቀጠናውን ውጥረት እንደሚያባብስ ተናግረዋል ። ። የሶሪያ መንግስት ቴሌቭዥን የሀገሪቱ የመከላካያ ሚኒስቴር ዩናይትድ ስቴትስ ያጠቃችው የእስላማዊ መንግስት ሽብርተኛ ቡድንን የሚዋጉትን የሶሪያ መንግስት ኃይሎችን መሆኑን እንዲሁም ሽብርተኞች ዳግም እንዲደራጁ ለማገዝ እየጣረች ነው በሚል መናገሩን ጠቅሷል ።
ራሚ አብዱል ራህማን የተባሉ እንግሊዝ ላይ መሰረቱን ያደረገው የሶሪያ ሰብዓዊ መብቶች ታዛቢ ተቋም ባልደረባ በበኩላቸው ዩናይትድ ስቴትስ በኢራቅ ድንበር ላይ የሚገኘውን አል ቃየም ጣቢያን ጨምሮ ሀገሪቱን ከሶሪያ በሚያዋስነው ፣ በአል ቡካማል እና ዴር ኤል ዙር ስፍራዎች መካከል ጥቃት አድርሳለች ።
ራማን እንዳሉት ፣ ምንም እንኳን ከጥቃቱ ቀድሞ በተሰጠ ማንቂያ መልዕክት መሰረት አብዛኛውን ጊዜ ታጣቂዎች በዋሻዎች ውስጥ ቢሸሸጉም የኢራን አል ቃድ ኃይሎች ፣ የኢራን አብዩታዊ ዘብ ኃይሎች እንዲሁም አፍቃሪ ኢራን ሚሊሺያ ቡድኖች በዩናይትድ ስቴትስ ጥቃት ተመተዋል ።
በአልቃይም እና በአል ካሻት ከተማ በሚገኘው የኢራን ደጋፊ በሆኑት የሃሽድ አል ሻአቢ ሚሊሻዎች ዋና መሥሪያ ቤት በደረሰው የዩናይትድ ስቴትስ ጥቃት ተጎጂ ለሆኑት ሰዎች ፣የኢራቅ ጠቅላይ ሚኒስትር መሐመድ ሺዓ አል-ሱዳኒ ይፋዊ የሃዘን ጊዜ አውጀዋል ።
የኢራቅ መንግስት ቃል አቀባይ እንዳሉት ቢያንስ 18 ሰዎች ተገድለዋል።
ዩናይትድ ስቴትስ ያጠቃቻቸውን ሚሊሺያ ኃይሎች የምትደግፈው ኢራን ጥቃቱን " የሶሪያ እና ኢራቅን ሉዓላዊነት እና ግዛት ልዕልና የጣሰ" ስትል ጠርተዋለች ።የሀገሪቱ የውጭ ጉዳይ ሚኒስቴር ቃል አቀባይ ናስር ካናኒ የዩኤስ አሜሪካን ጥቃት " የከፋ ስትራቴጂካዊ ስህተት" ብለውታል ።
የሶሪያ እና የኢራን አጋር የሆነችው ሩሲያ በበኩሏ ዩኤስ አሜሪካን "በመካከለኛው ምስራቅ ትርምስ እና ውድመት ትዘራለች" ስትል ከሳለች ።
የአሜሪካ የህግ መወሰኛ ምክር ቤትን የጦር አገልግሎት ኮሚቴን የሚመሩት እንደራሴ ጃክ ሪድ ጠንካራ ቃላትን በኢራን ላይ የሰነዘሩ ሲሆን ፣ "በሶሪያ እና ኢራቅ የሚገኘው የኢራን የእጃዙር ጦር ከፍተኛ ምት ደርሶበታል ።በመካከለኛው ምስራቅ ዙሪያ የሚገኙ ከኢራን ጋር ትስስር ያላቸው ሚሊሻዎች በተመሳሳይ ተጠያቂ እንደሚሆኑ መረዳት አለባቸው" ብለዋል ።